b'\n_START_ARTICLE_\nDr12\n_START_SECTION_\nOminaisuudet\n_START_PARAGRAPH_\nAikoinaan Dr12 toi aiemmin kokematonta ajomukavuutta ja -n\xc3\xa4kyvyytt\xc3\xa4 veturimiehille, mutta sen huonona puolena uudempaan Dr13:een n\xc3\xa4hden pidettiin raskasta akselipainoa ja hidasta kiihtyvyytt\xc3\xa4 sek\xc3\xa4 vain 120\xc2\xa0km/h huippunopeutta. Syyn\xc3\xa4 t\xc3\xa4h\xc3\xa4n oli se, ett\xc3\xa4 veturin dieselmoottori osoittautui veturin massaan n\xc3\xa4hden alitehoiseksi. Nopeusongelmaa korjattiin viimeisimm\xc3\xa4ss\xc3\xa4 10 veturin sarjassa muuttamalla kokonaisv\xc3\xa4lityst\xc3\xa4 siten, ett\xc3\xa4 veturin tekninen huippunopeus oli 140\xc2\xa0km/h, mutta t\xc3\xa4t\xc3\xa4 ominaisuutta ei milloinkaan hy\xc3\xb6dynnetty, vaan koko veturisarjan suurimpana sallittuna nopeutena s\xc3\xa4ilytettiin 120\xc2\xa0km/h. Suuren painonsa ansiosta Dr12:n vetovoima oli kuitenkin varsin suuri ja sit\xc3\xa4 pidettiinkin jykev\xc3\xa4rakenteisena ja vahvana veturina. Se soveltui hyvin niihin juniin, joissa veturin suhteellisen v\xc3\xa4h\xc3\xa4isest\xc3\xa4 tehosta ja alhaisesta huippunopeudesta ei ollut haittaa \xe2\x80\x93 siis hitaisiin ja raskaisiin tavarajuniin. Samoin Helsingiss\xc3\xa4 voitiin lopettaa ty\xc3\xb6nt\xc3\xb6veturien k\xc3\xa4ytt\xc3\xb6 p\xc3\xa4\xc3\xa4radalla: n\xc3\xa4m\xc3\xa4 uudet v\xc3\xa4kivahvat veturit jaksoivat vet\xc3\xa4\xc3\xa4 raskaimmatkin junat Hyvink\xc3\xa4\xc3\xa4n suuntaan ilman l\xc3\xa4ht\xc3\xb6apua. Polttoaines\xc3\xa4ili\xc3\xb6n tilavuus on 4\xc2\xa0200 litraa._NEWLINE_Alitehoisen moottorin ohella Dr12:n toinen ongelma oli raskas akselipaino, joka saattoi vahingoittaa kevyesti kiskotettuja ratoja. Dr12:lla voitiin suorittaa linja-ajoa k\xc3\xa4yt\xc3\xa4nn\xc3\xb6ss\xc3\xa4 vain L\xc3\xa4nsi-Suomen raskaasti kiskotetuilla radoilla. Koska kaluston p\xc3\xa4\xc3\xa4tukikohta oli Tampere, Dr12:ta kutsuttiin toisinaan H\xc3\xa4meen huruksi, kun puolestaan Kouvolassa p\xc3\xa4\xc3\xa4tukikohtanaan pit\xc3\xa4neiden Dr13:n kutsumanimi oli Kymen huru.\n_START_SECTION_\nRakenne\n_START_PARAGRAPH_\nDr12-veturi koostui kahdesta kolmiakselisesta telist\xc3\xa4 joissa kummassakin oli yksi ajomoottori akselia kohden, ja niiden p\xc3\xa4\xc3\xa4ll\xc3\xa4 lep\xc3\xa4\xc3\xa4v\xc3\xa4st\xc3\xa4, eritt\xc3\xa4in tukevasta itsekantavasta ter\xc3\xa4skorista, johon laitteistot ja ohjaamot oli rakennettu. Veturissa oli keskell\xc3\xa4 yksi suuri 182-litrainen V16-dieselmoottori, joka k\xc3\xa4ytti siihen kytkettyj\xc3\xa4 p\xc3\xa4\xc3\xa4- ja apugeneraattoria. Veturissa oli lis\xc3\xa4ksi puukoristen ja ter\xc3\xa4skoristen matkustajavaunujen l\xc3\xa4mmityst\xc3\xa4 varten h\xc3\xb6yrynkehitin, mutta se poistettiin tarpeettomana 1970-luvun loppupuolen tienoilla, koska k\xc3\xa4ytt\xc3\xb6\xc3\xb6n tulleet s\xc3\xa4hk\xc3\xb6veturit toivat s\xc3\xa4hk\xc3\xb6l\xc3\xa4mmitysmahdollisuuden ja h\xc3\xb6yryveturit olivat poistumassa liikenteest\xc3\xa4. Ohjaamot on suunniteltu niin, ett\xc3\xa4 t\xc3\xb6rm\xc3\xa4yksess\xc3\xa4 veturin molemmissa p\xc3\xa4iss\xc3\xa4 oleva turvakeula otti t\xc3\xb6rm\xc3\xa4yksess\xc3\xa4 vastaan suurimmat voimat ja suojasi n\xc3\xa4in kuljettajaa ja laitteita._NEWLINE_Kaksi veturia voitiin kytke\xc3\xa4 ohjattavaksi samasta ajop\xc3\xb6yd\xc3\xa4st\xc3\xa4, mutta t\xc3\xa4t\xc3\xa4 ominaisuutta hy\xc3\xb6dynnettiin eritt\xc3\xa4in harvoin. Vetureiden etup\xc3\xa4iss\xc3\xa4 oli my\xc3\xb6s t\xc3\xa4t\xc3\xa4 harvoin k\xc3\xa4ytetty\xc3\xa4 kaksinajo-ominaisuutta varten k\xc3\xa4yntisillat jotta koneapulainen tai muu miehist\xc3\xb6 pystyi siirtym\xc3\xa4\xc3\xa4n veturista toiseen. Siirtyminen oli l\xc3\xa4hes v\xc3\xa4ltt\xc3\xa4m\xc3\xa4t\xc3\xb6nt\xc3\xa4, sill\xc3\xa4 1960-luvun dieselveturit vaativat koneapulaisen tarkistamaan vetureiden koneistojen toimintaa jatkuvasti.\n_START_SECTION_\nVetureiden k\xc3\xa4ytt\xc3\xb6alue\n_START_PARAGRAPH_\nDr12 oli yleislinjaveturi, eli se oli tarkoitettu sek\xc3\xa4 raskaiden matkustaja- ett\xc3\xa4 tavarajunien vet\xc3\xa4miseen. Kiihtyvyys matkustajajunissa osoittautui aikataulujen nopeutuessa kuitenkin riitt\xc3\xa4m\xc3\xa4tt\xc3\xb6m\xc3\xa4ksi._NEWLINE_Veturit olivat koko ik\xc3\xa4ns\xc3\xa4 sijoitettuna Tampereen varikolle, josta niill\xc3\xa4 aluksi vedettiin pika- ja tavarajunia raskaasti kiskotetuilla rataosilla Helsinki\xe2\x80\x93Sein\xc3\xa4joki ja Riihim\xc3\xa4ki\xe2\x80\x93Kouvola. Haapam\xc3\xa4en kautta Jyv\xc3\xa4skyl\xc3\xa4n suuntaan l\xc3\xa4hteviin pikajuniin vaihdettiin Tampereella Hr1-veturi._NEWLINE_S\xc3\xa4hk\xc3\xb6istyksen ja raskaan kiskotuksen edetess\xc3\xa4 vetureiden k\xc3\xa4ytt\xc3\xb6alue laajeni id\xc3\xa4n ja pohjoisen s\xc3\xa4hk\xc3\xb6ist\xc3\xa4m\xc3\xa4tt\xc3\xb6mille radoille, joilla ne syrj\xc3\xa4yttiv\xc3\xa4t aiemmin samoissa teht\xc3\xa4viss\xc3\xa4 k\xc3\xa4ytettyj\xc3\xa4 Hr1- ja Tr1-sarjoja. 1980-luvun puoliv\xc3\xa4liin menness\xc3\xa4 maamme kaikkein t\xc3\xa4rkeimm\xc3\xa4t radat oli saatu s\xc3\xa4hk\xc3\xb6istetty\xc3\xa4, mik\xc3\xa4 v\xc3\xa4hensi voimakkaasti diesel-linjavetureiden tarvetta. Loppuvuosina Dr12-vetureita k\xc3\xa4ytettiin Turun ja Tampereen seuduilla, muun muassa rataosalla Turku\xe2\x80\x93Tampere. Viimeinen Dr12-sarjan ajo osui veturille no. 2216 sen vet\xc3\xa4ess\xc3\xa4 puutavarajunan Salosta Turkuun 19.12.1990. T\xc3\xa4m\xc3\xa4 samainen veturi on nykyisin museoitu ja sill\xc3\xa4 ajettiin mm. VR:n 150-vuotisjuhlien kunniaksi elokuussa 2012 Hanko\xe2\x80\x93Hyvink\xc3\xa4\xc3\xa4-radalla. Viimeiset Dr12-sarjan veturit ovat 2241, joka on esill\xc3\xa4 Suomen Rautatiemuseossa Hyvink\xc3\xa4\xc3\xa4ll\xc3\xa4 ja 2216 joka on aktiiviliikenteess\xc3\xa4 Haapam\xc3\xa4en Museoveturiyhdistyksen omistamana'